Branderplankryer red vrou, meisie en babaParamedici op die toneel. Foto: Verskaf ŉ Branderplankryer het Vrydag ŉ volwasse vrou, ’n 14-jarige meisie en ŉ 8 maande oue baba se lewens gered. Nick Dollman, woordvoerder van Netcare 911, het Saterdag gesê paramedici is die middag na Westbrookstrand in die Tongaat-omgewing in KwaZulu-Natal ontbied nadat hulle kennis ontvang het van ŉ voorval van verdrinking wat verskeie mense behels. “Drie vroue saam met ŉ babadogtertjie en ŉ meisie het die strand gaan besoek. Hulle is nie plaaslike inwoners nie. Hulle het op die strand in die water gestaan toe ŉ baie groot golf hulle skielik omgeslaan en die see ingesleur het,” het Dollman gesê. Twee van die vroue kon op hul eie na die strand terugkeer, maar een vrou, die meisie en die baba het in die moeilikheid beland. “Gelukkig was daar baie mense in die omtrek en het gesien wat gebeur het en toe hulp ontbied. Die drie is deur ŉ onbekende branderplankryer gered wat hulle veilig na die strand gebring het.” Paramedici van Netcare 911 en lewensredders het die vroue daarna bygestaan en ondersoek. “Die twee vroue wat self uit die see kon kom was geskok, maar ongedeerd. Die ander vrou, die meisie en die baba moes egter behandeling ontvang vir simptome van verdrinking. Die meisie se toestand was die ernstigste van die drie.” Al vyf mense is na ŉ nabygeleë hospitaal geneem. Die vrou het later in die hospitaal die man wat tot hul redding gekom het, as “hul engel” beskryf. “Hy het uit nêrens uit verskyn en ŉ paar minute later toe ons veilig was, net weer verdwyn,” het die vrou gesê.